แบงก์โน้ตส์
กดดัน
16 ก.ย. 2554

กดดัน
โดย..ทีมข่าวการเงิน
โลกยุคนี้เชื่อมต่อกันหมดแล้ว พายุฝนตกที่ยุโรปสหรัฐ แต่ไทยก็เปียกปอน
ประสาร ไตรรัตน์วรกุล ผู้ว่าการแบงก์ชาติ ส่งเสียงเตือนให้ระวังว่า ขณะนี้การชะลอตัวของเศรษฐกิจโลกมีความเสี่ยงต่อเศรษฐกิจไทยเพิ่มขึ้น ซึ่งจะทำให้เศรษฐกิจไทยชะลอตัวตามหรือไม่ต้องติดตามอย่างใกล้ชิด 
ขณะที่เงินเฟ้อนั้น ผู้ว่าการแบงก์ชาติบอกว่า ตอนนี้มีแรงกดดันใน 3 ด้าน ทั้งเรื่องของอุปทานจากราคาน้ำมัน ราคาสินค้าโภคภัณฑ์ อุปสงค์ในประเทศที่ยังขยายตัว อุปสงค์ต่างประเทศจากการขยายตัวของการส่งออก และการคาดการณ์เงินเฟ้อของผู้ประกอบการและผู้บริโภคในระยะ 36 เดือน ซึ่งมีผลต่อการตั้งราคาสินค้าตามคาดการณ์ต้นทุนที่สูงขึ้น ซึ่งจากการสำรวจพบว่า ผู้บริโภคและภาคเอกชนยังมองแนวโน้มเงินเฟ้อว่าจะสูงขึ้น ซึ่งจะมีผลต่อการตั้งราคา
“คนมองว่าการขึ้นดอกเบี้ยเป็นต้นทุนการทำธุรกิจ แต่อีกทาง หากปล่อยให้เงินเฟ้อสูงขึ้นจะทำให้ดอกเบี้ยสูงขึ้นตาม จึงต้องทำเพื่อป้องกันไม่ให้ดอกเบี้ยระยะยาวสูงขึ้น และจะเป็นปัญหาให้ต้นทุนสูงขึ้น” ผู้ว่าการแบงก์ชาติ ส่งสัญญาณ
นายประสาร ยืนยันว่า ดอกเบี้ยที่แท้จริงยังติดลบ ดังนั้นหากปล่อยให้ทิ้งไว้นานขณะที่เศรษฐกิจกำลังเข้าสู่ภาวะปกติ จะทำให้เศรษฐกิจขาดความสมดุลได้ ซึ่ง ธปท.พยายามติดตามแรงกดดันและจะพยายามดูแลไม่ให้เงินเฟ้อแต่ละไตรมาสเกินกรอบเป้าหมายที่ตั้งไว้